**ÚJSZÜLÖTT ANYAKÖNYVEZÉSÉHEZ szükséges bemutatni:**

***Magyar állampolgár szülők esetén:***

1. a szülők **személyigazolvány**át, vagy útlevelét, vagy vezetői engedélyét,
2. a szülők magyarországi lakcímét igazoló **lakcímkártyá**ját,
3. az anya **családi állapotának igazolására**:

* *házas* családi állapotú anya esetén: házassági anyakönyvi kivonatot. Amennyiben a házasság az elektronikus anyakönyvi rendszerben elérhető, nincs szükséges a házassági anyakönyvi kivonatot csatolására.
* *elvált-, özvegy* családi állapotú anya esetén: a záradékolt házassági anyakönyvi kivonatot / a volt házastárs halotti anyakönyvi kivonatát. Amennyiben a megszűnt házasság az elektronikus anyakönyvi rendszerben elérhető, nincs szükséges a házassági anyakönyvi kivonatot csatolására.
* *hajadon* családi állapotú anya esetén külön igazolásra nincs szükség.

1. amennyiben nem azonos a szülők állandó bejelentett lakóhelye, **a szülők nyilatkozatát arról, hogy a gyermek melyik szülő lakcímére legyen bejelentve.**
2. amennyiben az újszülött utóneve a Magyar Tudományos Akadémia utónévjegyzékében nem szerepel, de azt a Magyarországon nyilvántartott valamely nemzetiség használja, úgy **a szülők nyilatkozatát** arról, hogy az utónév melyik nemzetiségi utónévjegyzékben található és/vagy az adott nemzetiségi önkormányzat igazolását arról, hogy az adott név férfi vagy női **anyakönyvezhető nemzetiségi utónév**.
3. **meghatalmazás**t, amely feljogosítja a meghatalmazottat arra, hogy a gyermek anyakönyveztetése ügyében eljárjon.

**A fentiek mellett**

1. ha a születés előtt **apai elismerésről készült jegyzőkönyv**, úgy az anyakönyvezéshez az eredeti apai elismerő nyilatkozatot csatolni kell, illetve szükséges *az anya nyilatkozata* arról, hogy nem reprodukciós eljárásból származik a gyermek és más férfi nem ismerte el a gyermeket magáénak, valamint nincs per folyamatban apaság megállapítása iránt.
2. ha az anyakönyvezés előtt **apai elismeréssel szeretné magáénak elismerni** az apa a gyermeket, úgy mindkét szülő együttes jelenlétében, a fent részletezett és szükséges iratok bemutatása mellett, ügyfélfogadási időben - előzetes időpontfoglalást követően - vehető fel a jegyzőkönyv.
3. ha a gyermek **reprodukciós eljárás**ból származik (bármilyen művi beavatkozás, pl.: beültetés, lombikprogram, stb.), úgy csatolni kell a szülők közjegyző előtt tett nyilatkozatát arról, hogy a művi beavatkozásban részt kívántak venni, illetve a - születést követően – a szülész-nőgyógyász szakorvos vagy a beavatkozást végző orvos igazolását arról, hogy a gyermek az adott személyekkel történt reprodukciós eljárásból fogant és született. Az igazolásnak tartalmaznia kell a szülők személyazonosításához szükséges adatait, a reprodukciós eljárás/beavatkozás időpontját, a beavatkozást végző intézmény nevét, azt a tényt, hogy ebből a beavatkozásból mikor fogant a magzat és mikor, milyen nemű gyermek született, a megszületett gyermek nevét, az igazolás kiállításának dátumát, az igazolást kiállító orvos nevét, aláírását, bélyegzőlenyomatát.

***Külföldi állampolgár szülők esetén:***

1. a szülők **személyigazolvány**át, vagy útlevelét,
2. a szülők magyarországi lakcímét igazoló **lakcímkártyá**ját, ennek hiányában **külföldi lakcímet igazoló hatósági bizonyítványt vagy a szülők hatóság előtt tett magyar nyelvű nyilatkozatát** a külföldi lakcímről
3. az anya **családi állapotának igazolására**:

* ***házas*** családi állapotú anya esetén: - az anya állampolgársága szerinti illetékes hatóság által kiállított házassági anyakönyvi kivonatot/ vagy hatósági igazolást a házasságról. Az okiratnak tartalmaznia kell legalább: a házastársak születési- és házassági nevét, születési helyét, születési idejét, a házasságkötés helyét és idejét, a házasságból született gyermekek családi nevét.
* ***elvált-, özvegy*** családi állapotú anya esetén: az anya állampolgársága szerinti illetékes hatóság által kiállított záradékolt házassági anyakönyvi kivonatot/ vagy válási okiratot /hatósági igazolást a megszűnt házasságról. Az okiratnak tartalmaznia kell legalább: a házastársak születési- és házassági nevét, születési helyét, születési idejét, a házasságkötés helyét és idejét, a házasság megszűnésének időpontját, okát, a kiállító hatóság megnevezését.
* ***hajadon*** családi állapotú anya esetén az anya állampolgársága szerinti állam illetékes hatósága által kiállított hatósági bizonyítványt/igazolást.

1. **külföldi utónévről igazolás**: amennyiben az újszülött utóneve a Magyar Tudományos Akadémia utónévjegyzékében nem szerepel, úgy az a szülők állampolgársága szerinti konzul vagy más illetékes hatóság igazolása alapján anyakönyvezhető, amennyiben az igazolás tartalmazza, hogy az adott utónév az adott országban **anyakönyvezhető** férfi vagy női **utónév**.
2. **születendő gyermekre apai elismerésről készült jegyzőkönyv**, amennyiben a születés előtt **apai elismerésről készült jegyzőkönyv**, úgy az anyakönyvezéshez az apai elismerő nyilatkozatot csatolni kell, illetve szükséges az anya nyilatkozata arról, hogy nem reprodukciós eljárásból származik a gyermek és más férfi nem ismerte el magáénak, valamint nincs per folyamatban apaság megállapítása iránt. Az anya családi állapotát a gyermek születésének időpontjában az anyakönyvvezetőnek vizsgálni és az anyának – szükség esetén - ismételten igazolni kell.
3. **reprodukciós eljárásból fogant gyermek esetén:** bármilyen művi beavatkozás, pl.: beültetés, lombikprogram esetén csatolni kell a szülők közjegyző előtt tett nyilatkozatát arról, hogy az eljárásban részt kívántak venni, és a születést követően kiállított szülész-nőgyógyász szakorvos vagy a beavatkozást végző orvos igazolását arról, hogy a gyermek az adott személyekkel történt reprodukciós eljárásból fogant és született. Az igazolásnak tartalmaznia kell a szülők személyazonosításához szükséges adatait, a reprodukciós eljárás/beavatkozás időpontját, a beavatkozást végző intézmény nevét, azt a tényt, hogy ebből a beavatkozásból mikor fogant a magzat és mikor, milyen nemű gyermek született, a megszületett gyermek nevét, az igazolás kiállításának dátumát, az igazolást kiállító orvos nevét, aláírását, bélyegzőlenyomatát.
4. **meghatalmazás**, amennyiben nem a szülő jár el az anyakönyveztetés során.
5. **tolmács**, amennyiben a szülők valamelyike nem beszéli a magyar nyelvet.

**Minden, külföldi hatóság által nem magyar nyelven kiállított okirat** csak hiteles magyar fordításban fogadható el. A fordítás előtt az eredeti okiratot – amennyiben szükséges - Apostille (az illetékes külföldi államban - az okirat hitelesítésére kijelölt - hatóság) vagy diplomáciai felülhitelesítéssel (a külföldi államban működő magyar külképviselet végzi) kell ellátni és azzal együtt lefordíttatni. Anyakönyvi eljárásban az Országos Fordító- és Fordításhitelesítő Iroda (1062 Budapest, Bajza utca 52.) által fordított okiratok fogadhatók el.

Az Európai Unió tagországaiban kiállított okiratok fordítás nélkül is elfogadhatók, amennyiben „Többnyelvű formanyomtatvány” került kiállításra a bemutatott okirat mellé és az az anyakönyvezésre átadásra kerül.

**Felhívom a szülők figyelmét, hogy**

* **ha az anyakönyvezés előtt szeretnének apai elismerést tenni,** úgy mindkét szülő együttes jelenlétében, a fent részletezett és szükséges iratok bemutatása mellett ügyfélfogadási időben előzetes időpontfoglalással vehető fel a jegyzőkönyv. Amennyiben a külföldi állampolgár szülő a magyar nyelvet nem érti- és/vagy nem beszéli, tolmács alkalmazására van szükség.
* **ha az anya külföldi állampolgár**, az apai elismerés alapján az apa adatainak bejegyzésére Budapest Főváros Kormányhivatala az illetékes. A gyermek születését követően, amennyiben az anyakönyvezéshez minden szükséges irat rendelkezésre áll, az iratokat az anyakönyvvezető az illetékes Kormányhivatalhoz továbbítja.
* **minden, külföldi hatóság által nem magyar nyelven kiállított okirat** csak hiteles magyar fordításban fogadható el. A fordítás előtt az eredeti okiratot – amennyiben szükséges - Apostille (az illetékes külföldi államban - az okirat hitelesítésére kijelölt - hatóság) vagy diplomáciai felülhitelesítéssel (a külföldi államban működő magyar külképviselet végzi) kell ellátni és azzal együtt lefordíttatni. Anyakönyvi eljárásban az Országos Fordító- és Fordításhitelesítő Iroda (1062 Budapest, Bajza utca 52.) által fordított okiratok fogadhatók el.

Az Európai Unió tagországaiban kiállított okiratok fordítás nélkül is elfogadhatók, amennyiben a „Többnyelvű formanyomtatvány” ki van állítva az okirat mellé.

* nem magyar állampolgár **gyermek külföldi állampolgárságát** a külföldi hatóság/konzul által kiállított a gyermek állampolgárságát igazoló okirat vagy a gyermek bemutatott külföldi útleve alapján - a gyermek születésének anyakönyvezését követően - bármelyik anyakönyvvezető bejegyezheti az anyakönyvbe.